**Zagrebački kvartovi kulture 28. i 29. lipnja u Laništu!**

Zagreb, 25. lipnja - **Nakon održanih programa u nizu kvartova, Zagrebački kvartovi kulture nastavljaju se 28. i 29. lipnja u Laništu. Kao i u prethodnim kvartovima u proteklim mjesecima, dvodnevni program uključit će raznovrsni program - dvije predstave za djecu, jednu za odrasle, koncerte Zagrebačkih solista i Zagrebačkog orkestra ZET-a te izvedbu suvremenog cirkusa.**

Subotnji program počinje u **11 sati** predstavom za djecu ***Princeza na zrnu graška*** u režiji **Maje Katić** i produkciji Gradskog kazališta Žar ptica u kojoj nastupaju glumci Dunja Fajdić i Bogdan Ilić. Program se nastavlja poslijepodne u **17 sati** razgovorom **Umjetnost u našem kvartu** koji za cilj ima aktivno uključivanje stanovnika u umjetničko obogaćivanje kvarta. U **19.30 sati** će uslijediti koncert **Zagrebačkog orkestra ZET-a** koji će promarširati kroz kvart, a odmah potom, od **20 sati** nastavit će se koncert **Zagrebačkih solista**, jednog od najnagrađivanijih i najstarijih hrvatskih ansambala.

Program završava **od 21.15 sati** projekcijom šarmantnog španjolskog animiranog filma ***Klinci u akciji*** u režiji autorskog dvojca Juana Jesúsa Garcíe Galocha i Pedroa Solísa García – ovo uzbudljivo ostvarenje o dirljivoj potrazi brata i sestre za novim domom dobitnik je nagrade publike za najbolji film na pulskom dječjem festivalu Pulica u kaputu.

Nedjeljni program počinje predvečer u **19 sati** i to ***Pričama iz davnine* Ivane Brlić-Mažuranić**, u sklopu kojeg će klinci moći čuti čarobnu priču o ***Potjehu***, hrabrom dječaku koji kreće u potragu za istinom. Nastavlja se u **20 sati i**zvedbom suvremenog cirkusa***Kesten & Papaja*** čiji izvođači, **Tatjana Vuletić i Matija Vuletić**, iznenađuju publiku manipulacijom rekvizita tipičnih za majstore, a transformacijom lika, neobičnim i neočekivanim točkama te vatrenim finalem gledatelje dovode do smjehoplača.

Program završava predstavom ***Tesla – puni krug*** autorskog dvojca **Petre Radin i Marija Kovača**, nastaloj povodom osamdesete obljetnice Tesline smrti koju donosi Kazalište Tvornica lutaka. U Tesline cipele ušao je prvak Hrvatskog narodnog kazališta u Osijeku, Vladimir Tintor, Teslinu majku utjelovljuje glumica Judita Franković Brdar, Teslinu golubicu igra sopranistica Josipa Bilić, dok je za klavirsku pratnju zadužen ravnatelj Zagrebačke filharmonije, pijanist Filip Fak. Ova izvedba ujedno je prva javna izvedba ove predstave u Zagrebu!

Program će se održati u Laništu 12c. Ulaz na sve programe je slobodan.

**Zagrebački kvartovi kulture u 2025. sveukupno uključuju program u 14 kvartova tijekom 13 vikenda uz više od 100 događanja u kojima će sudjelovati preko 300 umjetnika. Drugi ciklus projekta dosad je održan u Zapruđu i Središću, Vrbanima i Novom Jelkovcu, a nastavlja se u Laništu i Gajnicama.** Do sada su na kvartovima nastupila istaknuta imena poput Ede Maajke, Darka Rundeka, PipsChips&Videoclipsa, Elementala, Zagrebačke filharmonije, Zagrebačkih solista, Ecije Ojdanić, Tarika Filipovića te brojni drugi izvođači. Zagrebački kvartovi kulture projekt je u organizaciji Centra za kulturno-društveni razvoj Novi prostori kulture, a održava se uz podršku Grada Zagreba. Sve informacije dostupne su na www.kvartovikulture.hr.